English: Thank you for bringing forward these regulations; as you say, they're already in action. The Welsh Conservatives are going to be supporting them, but I do have a couple of questions, Minister, that I would like to ask you, about them as we go forward. We do welcome the part of the regulations that actually says that people must not leave, for any length of time, their home. In other words, this is a way of stopping people going to second homes and deciding to take up residence there. But I have been asked for clarity on this by a number of organisations. Do these regulations actually give the police the power to knock the door and say to the occupants, 'You now must get in your car and go away' or is it still that the police can only advise them that they should be returning? It is very welcome that these regulations have brought forward the ability for people to go out and undertake all forms of exercise more than once a day if they fall into a certain sort of category, and I'm grateful for that. And I know that that's actually brought a great deal of cheer to some families under enormous stress because they have children with learning disabilities and who need to have that ability to go outside and do further exercise. Could you please tell me how you have risk-assessed these lockdown measures, or the regulations that lead to this - so, both the original set of regulations and these? I'm assuming that there is a cognisant process around it that looked at what risks are in place while we have these regulations. So, I'm assuming that risk assessment would have looked at mental health issues, how people are going to react to this - it might have looked at social isolation issues - and I'd be really interested to know if you're able to give us some insight on this, especially if these regulations are going to have to continue for a specific length of time, going forward. And that brings me to my last point, which is: will it be via these regulations or another amendment to them that you would start to seek to lift lockdown? Because I've made an assumption, and it may well be incorrect, so I'd be grateful for your steer, that, as we move forward and if we are able to lift some of the lockdown, then these regulations will need to be constantly altered and shaped. Will you continue to do that and will these regulations be the ones that will actually still say to people, 'You must be 2m apart', or would you be seeking to bring in longer term legislation? We're in a very difficult situation, and I've had, obviously, an awful lot of e-mail traffic, as I'm sure others have, from people who are beginning to feel that perhaps this is an infringement of their human rights. I know that the Chair of the committee did raise that point and just made an observation. We're in unprecedented times. I think these regulations are as light touch as they can be, but I do think it would be very good if we could let people know how long you would see these to be going on as we move forward. Thank you, Minister.
Welsh: Diolch am ddod â'r rheoliadau hyn ger ein bron; fel yr ydych chi wedi ei ddweud, maen nhw eisoes ar waith. Bydd y Ceidwadwyr Cymreig yn eu cefnogi nhw, ond mae gen i gwestiwn neu ddau, Gweinidog, yr hoffwn eu gofyn i chi amdanyn nhw wrth i ni symud ymlaen. Rydym ni yn croesawu'r rhan o'r rheoliadau sy'n dweud bod yn rhaid i bobl beidio â gadael eu cartref am unrhyw gyfnod o amser. Mewn geiriau eraill, mae hyn yn ffordd o atal pobl rhag mynd i ail gartrefi a phenderfynu preswylio yno. Ond mae nifer o sefydliadau wedi gofyn i mi am eglurder ynghylch hyn. A yw'r rheoliadau hyn mewn gwirionedd yn rhoi'r grym i'r heddlu guro ar y drws a dweud wrth y deiliaid, 'Mae'n rhaid i chi fynd yn eich car a gadael nawr' neu a yw dal yn wir mai dim ond eu cynghori y dylen nhw ddychwelyd y gall yr heddlu ei wneud? Mae'n galonogol iawn bod y rheoliadau hyn wedi cyflwyno'r gallu i bobl fynd allan ac ymgymryd â phob math o ymarfer corff fwy nag unwaith y dydd os ydyn nhw'n perthyn i fath penodol o gategori, ac rwy'n ddiolchgar am hynny. Ac rwy'n gwybod bod hynny mewn gwirionedd wedi rhoi llawer o lawenydd i rai teuluoedd sydd o dan straen aruthrol oherwydd bod ganddyn nhw blant ag anableddau dysgu ac y mae angen iddyn nhw fod â'r gallu hwnnw i fynd allan a gwneud mwy o ymarfer corff. A fyddech cystal â dweud wrthyf i sut yr ydych chi wedi asesu risg y mesurau cyfyngiadau symud hyn, neu'r rheoliadau sy'n arwain at hyn - felly, y set wreiddiol o reoliadau a'r rhain? Rwy'n tybio bod proses ymwybodol yn ei gylch sy'n ystyried pa risgiau sydd ar waith pan fo gennym ni'r rheoliadau hyn. Felly, rwy'n tybio y byddai asesiadau risg wedi ystyried materion iechyd meddwl, sut y bydd pobl yn ymateb i hyn - gallai fod wedi ystyried materion unigedd cymdeithasol - a byddai gen i ddiddordeb mawr gwybod a allwch chi roi rhywfaint o ddirnadaeth i ni o hyn, yn enwedig os yw'r rheoliadau hyn yn mynd i orfod parhau am gyfnod penodol o amser, wrth symud ymlaen. Ac mae hynny'n fy arwain i at fy mhwynt olaf, sef: ai drwy'r rheoliadau hyn neu ddiwygiad arall iddyn nhw y byddech chi'n dechrau ceisio codi'r cyfyngiadau symud? Oherwydd fy mod i wedi tybio, ac mae'n bosibl iawn fy mod i'n anghywir, felly byddwn i'n ddiolchgar am eich arweiniad, wrth i ni symud ymlaen ac os ydym yn gallu codi rhywfaint o'r cyfyngiadau symud, yna bydd angen newid a ffurfio'r rheoliadau hyn yn gyson. A fyddwch chi'n parhau i wneud hynny ac a fydd y rheoliadau hyn y rhai a fydd yn dal i ddweud wrth bobl, 'Mae'n rhaid i chi gadw 2 fetr ar wahân', neu a fyddech chi'n ceisio cyflwyno deddfwriaeth tymor hirach? Rydym ni mewn sefyllfa anodd iawn, ac, yn amlwg, rwyf i wedi cael llawer iawn o negeseuon e-bost, fel eraill rwy'n siŵr, gan bobl sy'n dechrau teimlo efallai fod hyn yn amharu ar eu hawliau dynol. Rwy'n gwybod bod Cadeirydd y pwyllgor wedi codi'r pwynt hwnnw a'i fod newydd wneud sylw. Rydym ni mewn cyfnod digynsail. Rwy'n credu bod y rheoliadau hyn mor ysgafn ag y gallan nhw fod, ond rwyf i yn credu y byddai'n dda iawn pe gallem ni roi gwybod i bobl am ba hyd y byddech yn gweld y rhain yn parhau wrth i ni symud ymlaen. Diolch, Gweinidog.